b"\n_START_ARTICLE_\nL'Alpe d'Huez\n_START_PARAGRAPH_\nAlpe d'Huez er et skisportsted p\xc3\xa5 1850 meters h\xc3\xb8yde i de sentrale franske alpene i kommunen Huez i departementet Is\xc3\xa8re.\n_START_SECTION_\nTour de France\n_START_PARAGRAPH_\nAlpe d'Huez er en av de mest kjente stigningene i Tour de France. Den har v\xc3\xa6rt med nesten hvert \xc3\xa5r siden 1976. F\xc3\xb8rste gangen, i 1952 ble etappen vunnet av italieneren Fausto Coppi._NEWLINE_Klatringen er 13,8 km lang og med en stigning p\xc3\xa5 8,1\xc2\xa0%. Vegen har 21 serpentinsvinger med skilt med navnet p\xc3\xa5 vinnerne p\xc3\xa5 hver etappe som er avgjort her. Da man kom hit for 22. gang, i 2001, startet man p\xc3\xa5 ny nederst med doble skilt som hyller b\xc3\xa5de Fausto Coppi og Lance Armstrong. _NEWLINE_Som den mest legendariske klatringen i Touren har den v\xc3\xa6rt scene for noen kaotiske folkeansamlinger de seneste ti \xc3\xa5rene. I 1999 vant Giuseppe Guerini etappen til tross for at han ble veltet overende av en overentusiastisk tilskuer som gikk ut i veien for \xc3\xa5 ta bilde. I 2004 ble det kj\xc3\xb8rt individuelt temporitt opp Alpe d'Huez. Det ble et kaotisk l\xc3\xb8p med nesten en million mennesker p\xc3\xa5 fjellet og mange kunne ikke motst\xc3\xa5 fristelsen til \xc3\xa5 puffe p\xc3\xa5 sine favoritter opp mot toppen. Lance Armstrong vant etappen._NEWLINE_I 2013 klatret man opp stigningen to ganger p\xc3\xa5 den 18. etappen._NEWLINE_Alpe d'Huez er ogs\xc3\xa5 kjent som \xc2\xabdet nederlandske fjellet\xc2\xbb, ettersom nederlendere vant her 8 av de f\xc3\xb8rste 14 gangene.\n_START_SECTION_\nMegavalance\n_START_PARAGRAPH_\nMegavalanche er et \xc3\xa5rlig downhill-sykkelritt p\xc3\xa5 fjellet Alpe d'Huez._NEWLINE_De starter p\xc3\xa5 Pic Blanc p\xc3\xa5 sn\xc3\xb8 3320 moh, videre via Alpe d'Huez p\xc3\xa5 1850 moh, gjennom Le Bourg-d'Oisans 701 moh og avsluttes p\xc3\xa5 720 moh i Allemont. Rittet er p\xc3\xa5 33km og er for det meste svart-sti downhill-sykling. Det er \xc3\xa5pen p\xc3\xa5melding, men alle deltagere m\xc3\xa5 ha helhjelm og rustning. Kvalifiseringen er p\xc3\xa5 15km og avgj\xc3\xb8r hvor du starter i feltet. Alle starter samtidig, som oftest p\xc3\xa5 sn\xc3\xb8, som resulterer i at veldig mange faller og sklir ned fjellet._NEWLINE_Konkurransenedfarten er \xc3\xa5pen for syklister hele sommeren og kan n\xc3\xa5s med gondol fra Alpe d'Huez. En preparert downhill-l\xc3\xb8ype, freeridepark, ramper og dirt-hopp holdes ogs\xc3\xa5 \xc3\xa5pne i sesongen, og merkede stier egner seg, sammen med fjellveiene i omr\xc3\xa5det, godt for mer moderat terrengsykling."